ગાંધીજીના મૃત્યુ બાદ મીરાબહેન ૧૧ વર્ષ ભારતમાં રહ્યાં. પણ તેમના રચનાત્મક કાર્યોમાં નેતાઓ, અમલદારોની દખલગીરી વધી જતા અંતે તેમણે ભારત છોડવાનો નિર્ણય કર્યો. ૧૯૫૯માં તેઓ કાયમ માટે ભારત છોડીને ઓસ્ટ્રિયા જતા રહ્યાં. જ્યાં બિથોવાનના શહેર વિયેના નજીકના એક ગામમાં જઈને વસ્યાં. ૨૩ વર્ષ તેઓ ત્યાં રહ્યાં. જુલાઈ ૨૦, ૧૯૮૨ના રોજ ૮૯ વર્ષની જૈફ વયે તેમનું અવસાન થયું. સરકારી તંત્રની ઘોર બેદરકારી જૂઓ, છેક તેમના મૃત્યુના ચાર મહિના અગાઉ તેમને પદ્મવિભૂષણ એનાયત કરાયો. તેમનું જીવનચક્ર બિથોવાનથી શરુ થઈ, રોમાં રોલાં, ગાંધીજી અને છેલ્લે ફરી પાછું બિથોવાન તરફ ગતિ કરી ગયું.